ประกาศกระทรวงแรงงาน เรื่อง แบบบัตรประจำตัวพนักงานตรวจความปลอดภัยตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554
ประกาศกระทรวงแรงงาน
ประกาศกระทรวงแรงงาน
เรื่อง
แบบบัตรประจำตัวพนักงานตรวจความปลอดภัย
ตามพระราชบัญญัติความปลอดภัย
อาชีวอนามัย และสภาพแวดล้อมในการทำงาน
พ.ศ. ๒๕๕๔[๑]
 

อาศัยอำนาจตามความในมาตรา ๕ และมาตรา ๔๑ วรรคสอง
แห่งพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. ๒๕๕๔
รัฐมนตรีว่าการกระทรวงแรงงานจึงออกประกาศไว้ ดังต่อไปนี้

ข้อ ๑ บัตรประจำตัวพนักงานตรวจความปลอดภัยให้เป็นไปตามแบบท้ายประกาศนี้

ข้อ ๒ ให้ผู้ดำรงตำแหน่งต่อไปนี้
เป็นผู้ออกบัตรประจำตัวพนักงานตรวจความปลอดภัย
(๑) รัฐมนตรีว่าการกระทรวงแรงงาน สำหรับปลัดกระทรวงแรงงานหรือข้าราชการอื่นที่ดำรงตำแหน่งเทียบเท่า
(๒) ปลัดกระทรวงแรงงาน สำหรับรองปลัดกระทรวงแรงงาน
ผู้ตรวจราชการกระทรวงแรงงาน ที่ปรึกษาวิชาการแรงงาน ที่ปรึกษากฎหมาย
อธิบดีกรมสวัสดิการและคุ้มครองแรงงาน หรือข้าราชการอื่น ที่ดำรงตำแหน่งเทียบเท่า
(๓) อธิบดีกรมสวัสดิการและคุ้มครองแรงงาน สำหรับข้าราชการนอกจาก (๑)
และ (๒) ซึ่งปฏิบัติงานในเขตกรุงเทพมหานคร
หรือในเขตพื้นที่ความรับผิดชอบมากกว่าหนึ่งจังหวัด
(๔) ผู้ว่าราชการจังหวัด สำหรับข้าราชการนอกจาก (๑) และ (๒)
ซึ่งปฏิบัติงานเฉพาะในเขตจังหวัดนั้น

ข้อ ๓ ให้ข้าราชการซึ่งได้รับแต่งตั้งเป็นพนักงานตรวจความปลอดภัยยื่นคำขอมีบัตรประจำตัวตามแบบท้ายประกาศนี้
พร้อมแนบรูปถ่ายจำนวนสองรูป
และสำเนาบัตรประจำตัวเจ้าหน้าที่ของรัฐที่รับรองสำเนาถูกต้อง
ยื่นต่อผู้บังคับบัญชา
ให้ผู้บังคับบัญชาซึ่งได้รับคำขอตามวรรคหนึ่ง เสนอคำขอต่อผู้มีอำนาจออกบัตรประจำตัวตามข้อ
๒
รูปถ่ายตามวรรคหนึ่ง
ให้ใช้รูปถ่ายที่ถ่ายไว้ไม่เกินหกเดือนก่อนวันยื่นคำขอมีบัตรประจำตัวขนาด ๒.๕ × ๓ เซนติเมตร ครึ่งตัว หน้าตรง ไม่สวมหมวกและแว่นตาสีเข้ม
แต่งเครื่องแบบข้าราชการ หรือเครื่องแบบเจ้าหน้าที่ของรัฐ

ข้อ ๔ บัตรประจำตัวตามประกาศนี้
ให้มีอายุห้าปีนับแต่วันออกบัตร

ข้อ ๕ เมื่อได้ออกบัตรประจำตัวให้แก่ผู้ใด
ให้ผู้ออกบัตรประจำตัวจัดให้มีสำเนาข้อความและรายการบัตรประจำตัว
ซึ่งติดรูปถ่ายของผู้นั้นไว้ด้วยหนึ่งฉบับและให้เก็บไว้เป็นหลักฐานที่กรมสวัสดิการและคุ้มครองแรงงานหรือที่สำนักงานสวัสดิการและคุ้มครองแรงงานจังหวัด
แล้วแต่กรณี

ข้อ ๖ การออกบัตรประจำตัว
ในกรณีที่บัตรประจำตัวหมดอายุ สูญหาย หรือชำรุด ให้นำความในข้อ ๒ ถึงข้อ ๕
มาใช้บังคับโดยอนุโลม

ข้อ ๗ ผู้ใดได้รับบัตรประจำตัวใหม่
หรือผู้ถือบัตรไม่มีสิทธิใช้บัตรประจำตัวนั้นต่อไป ให้คืนบัตรต่อผู้ออกบัตรประจำตัวตามข้อ
๒ ภายในสิบห้าวันนับแต่วันที่ได้รับบัตรประจำตัวใหม่ หรือไม่มีสิทธิใช้บัตรประจำตัวนั้น

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒๐ กรกฎาคม พ.ศ. ๒๕๕๔
เฉลิมชัย
ศรีอ่อน
รัฐมนตรีว่าการกระทรวงแรงงาน
[เอกสารแนบท้าย]

๑. คำขอมีบัตรประจำตัวพนักงานตรวจความปลอดภัย ตามพระราชบัญญัติความปลอดภัย
อาชีวอนามัย และสภาพแวดล้อมในการทำงาน พ.ศ. ๒๕๕๔
๒. แบบบัตรประจำตัวพนักงานตรวจความปลอดภัย ตามพระราชบัญญัติความปลอดภัย
อาชีวอนามัย และสภาพแวดล้อมในการทำงาน พ.ศ. ๒๕๕๔

(ดูข้อมูลจากภาพกฎหมาย)






















ปริยานุช/ผู้จัดทำ
๑๔ กันยายน
๒๕๕๔

ปณตภร/ผู้ตรวจ
๑๐ ตุลาคม ๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๙๕ ง/หน้า ๑๘/๒๔ สิงหาคม ๒๕๕๔